
Reprodukciós traumával összefüggő gyermekvállalás jellegzetességei

Kulcsszavak: nehezített teherbeesés; gyermek sérülékenysége; szülői énhatékonyság; stressz; depresszió
A vizsgálati cél a reprodukciós traumát átélt édesanyák vizsgálata volt a következő változók mentén: szülői énhatékonyság, -stressz -és depresszió, gyermek szülő által észlelt vulnerabilitása (amelyek nehezített teherbeesést követően gyakran kedvezőtlen irányba változnak, negatívan hatva a szülőre, gyermekfejlődésre), családi reziliencia és poszttraumás növekedés (mint lehetséges védőfaktorok). Emellett vizsgáltuk a következőket: teherbeesés körülményeinek, nehézségeinek hatása: nehezített teherbeesés változó, meddőségi kezelés változó, teherbeeséshez szükséges idő, meddőségi kezelések száma, vetélés (volt/ nem volt), spontán/ beavatkozás útján történt a teherbeesés. Továbbá figyelembe vettük az alábbiakat: anya életkora, gyermekek száma, gyermek életkora, van-e a gyermeknek tartós betegsége. A vizsgálatban a 0-12 hónapos gyermekkel rendelkező édesanyák vettek részt.
Eredményeink alapján a leginkább veszélyeztetett csoportok: idősebb szülők, többgyermekesek, kisebb gyermekesek, hosszabb meddőségi idővel jellemezhető szülők, nehezített teherbeesők, akik tartós beteg gyermeket nevelnek. Emellett a családi reziliencia, illetve a poszttraumás növekedés védőfaktorként működhet; a szülői énhatékonyságra és a gyermek észlelt sérülékenységére vonatkozóan. Erősítésükkel segíthetünk a szülőknek, illetve a gyermekeiknek egyaránt.

